Broj: 711-I-638-P-273-19/20-06-8

Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/18, u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ivana Čehoka, gradonačelnik Grada Varaždina,** na 77. sjednici, održanoj 7. veljače 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Čehoka, gradonačelnika Grada Varaždina, povodom okolnosti da je prilikom službenog posjeta predstavnika Grada Varaždina Republici Azerbajdžan, u navedenu državu putovala i dužnosnikova supruga, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Povjerenstvo je 11. rujna 2019.g. pod brojem: 711-U-3119-P-273/19-01-1 zaprimilo anonimnu prijavu protiv dužnosnika Ivana Čehoka, gradonačelnika Grada Varaždina, povodom koje je otvoren predmet pod brojem P-273/19.

U prijavi se u bitnome navodi da je prilikom službenog posjeta predstavnika Grada Varaždina Azerbajdžanu dužnosnik Ivan Čehok poveo i svoju suprugu koja nije zaposlena u Gradu Varaždinu te se postavlja pitanje u kojoj funkciji i na čiji račun je supruga gradonačelnika boravila u Azerbajdžanu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Ivan Čehok obnaša dužnost gradonačelnika Grada Varaždina, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnih tijela.

Na zahtjev Povjerenstva Grad Varaždin dostavio je očitovanje KLASA: 053-02/19-02/12, URBROJ: 2186/01-04/6-19-2 od 6. studenoga 2019.g. u kojem se u bitnome navodi da su službenu delegaciju Grada Varaždina prilikom posjeta gradu Shaki u Republici Azerbajdžan od 8. do 12. rujna 2019.g. činili gradonačelnik Grada Varaždina Ivan Čehok i zamjenica gradonačelnika Grada Varaždina Sandra Malenica. Troškovi puta (avionske karte) pokriveni su iz proračuna Grada Varaždina, dok je troškove smještaja u većem dijelu pokrio domaćin, grad Shaki. Iz proračuna Grada Varaždina isplaćeno je 136 AZN kao doplata smještaja za dužnosnike Ivana Čehoka i Sandru Malenicu u dijelu koji nije pokrio grad domaćin te iznos od 136 $ za izdavanje vize. U očitovanju se nadalje navodi da je gđa ……………………… putovala u svojstvu supruge gradonačelnika Grada Varaždina o osobnom trošku, odnosno troškove njezina putovanja podmirio je dužnosnik Ivan Čehok kao njezin bračni drug, a troškovi smještaja i vize nisu plaćeni iz proračuna Grada Varaždina.

U privitku očitovanja Grad Varaždin dostavio je predračun za aviokarte, potvrdu o uplati, elektronske aviokarte na ime Ivan Čehok i Sandra Malenica, putni nalog Sandre Malenice s upisanim troškovima na ime Sandre Malenice i Ivana Čehoka, zatim ponuda za aviokartu za suprugu dužnosnika Ivana Čehoka, potvrda o uplati navedene aviokarte te elektronska aviokarta na ime dužnosnikove supruge.

Na dodatni zahtjev Povjerenstva, Grad Varaždin je uz dopis KLASA: 053-02/19-02/12, URBROJ: 2186/01-04/6-19-4 od 25. studenoga 2019.g. dostavio i putni nalog za dužnosnika Ivana Čehoka.

Iz dostavljene dokumentacije Povjerenstvo je utvrdilo da su iz proračuna Grada Varaždina pokriveni troškovi aviokarata za dužnosnike Ivana Čehoka i Sandru Malenicu, zatim troškovi vize za navedene dužnosnike, kao i trošak smještaja u iznosu od 136 AZN. Iz dostavljene dokumentacije također je utvrđeno da je troškove avioprijevoza za svoju suprugu podmirio dužnosnik Ivan Čehok osobno, odnosno da navedeni troškovi nisu podmireni na teret proračuna Grada Varaždina. Grad Varaždin nije dostavio podatke o načinu snošenja troškova smještaja za dužnosnikovu suprugu, međutim iz očitovanja navedene jedinice lokalne samouprave i dostavljene dokumentacije proizlazi da navedeni troškovi također nisu pokriveni na teret proračuna Grada Varaždina.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, a točkom c) toga članka propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. istog članka Zakona bračni drug dužnosnika smatra se članom njegove obitelji te se stoga supruga dužnosnika Ivana Čehoka, kao član njegove obitelji, smatra s dužnosnikom povezanom osobom.

Povjerenstvo obrazlaže da putovanje dužnosnikove supruge u Republiku Azerbajdžan u isto vrijeme kad je delegacija Grada Varaždina bila u službenom posjetu toj državi samo po sebi ne upućuje na povredu ZSSI-a ukoliko troškove puta i smještaja dužnosnikove supruge nije pokrio Grad Varaždin. Budući da iz prikupljenih podataka i dokumentacije nije utvrđeno da bi troškovi puta i smještaja supruge dužnosnika Ivana Čehoka prilikom navedenog putovanja u Republiku Azerbajdžan bili podmireni iz proračuna Grada Varaždina, Povjerenstvo nije steklo saznanja iz kojih bi proizlazilo da je dužnosnik postupao protivno javnom interesu, odnosno da je koristio javnu dužnost gradonačelnika Grada Varaždina s ciljem pogodovanja svojoj supruzi.

S obzirom da iz prikupljenih podataka i dokumentacije ne proizlazi da je postupanjem dužnosnika Ivana Čehoka došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Čehok, elektronička dostava
2. Podnositelj prijave, na znanje
3. Objava na internetskoj stranici Povjerenstva
4. Pismohrana